บลจ.กสิกรไทย ใช้ Cash back ดึงลูกค้า
บลจ.กสิกรไทย อัดโปรโมชั่น Cash back ยิ่งลงทุนมากยิ่งได้รับมาก ดูดเม็ดเงินใหม่เข้ากองทุน K-TREASURY &amp; K-MONEY
18 ม.ค. 2553

บลจ.กสิกรไทย อัดโปรโมชั่น Cash back ยิ่งลงทุนมากยิ่งได้รับมาก ดูดเม็ดเงินใหม่เข้ากองทุน K-TREASURY &amp; K-MONEY
นางสาวยุพาวดี  ตู้จินดา  ผู้ช่วยกรรมการผู้จัดการ บริษัทหลักทรัพย์จัดการกองทุน กสิกรไทย จำกัด เปิดเผยว่า บริษัทจัด Cash Back Promotion พิเศษสำหรับลูกค้าที่ลงทุนในกองทุน K-TREASURY และ K-MONEY ตั้งแต่ 11 ม.ค. – 26 ก.พ. 2553 และไม่ขายคืนก่อน 31 ส.ค. 2553  โดยมีโปรโมชั่นถึง 3 โปรแกรม ภายใต้เงื่อนไขยิ่งลงทุนมาก - ยิ่งอยู่นาน - ยิ่งมีโอกาสรับ Cash Back มาก เพื่อเป็นการเพิ่มมูลค่าในการลงทุนให้แก่ลูกค้า
ทั้ง 3 โปรแกรมดังกล่าว ประกอบด้วย โปรแกรมที่ 1 สำหรับผู้ที่ลงทุนในกองทุน K-TREASURY และ/หรือ กองทุน K-MONEY โดยมียอดซื้อสุทธิ (ยอดซื้อลบด้วยยอดขาย) ตั้งแต่ 1 แสน – 9 แสนบาท และไม่มีการขายคืนจนถึงวันที่ 31 ส.ค. 2553  เงินลงทุนทุกๆ  1 แสนบาท จะได้รับ Cash Back 50 บาท สำหรับโปรแกรมที่ 2  สำหรับเงินลงทุน 1 ล้านบาทขึ้นไป และไม่มีการขายคืนจนถึง 31 ส.ค. 53  ทุกๆ  1 ล้านบาท จะได้รับ Cash Back  600 บาท ส่วนโปรแกรมที่ 3  เป็น Top Up Promotion จากโปรแกรมที่ 1 และ 2 สำหรับลูกค้าที่ลงทุนในกองทุน  K-TREASURY และ/หรือ K-MONEY ตั้งแต่ 1 แสนบาทขึ้นไป ควบคู่กับการซื้อประกันชีวิต Pro Life 90/5  ที่มีเบี้ยประกันแบบรายปีต่อ 1 กรมธรรม์ ทุกๆ 5 หมื่นบาท รับ Cash Back เพิ่ม 2,000 บาท
"กองทุน K-MONEY มีผลการดำเนินงานย้อนหลัง 3 เดือน 6 เดือน และ 1 ปี อยู่ที่  0.94%,   0.93% และ  1.04%  ตามลำดับ  ถือว่าให้ผลตอบแทนที่น่าสนใจกว่าเมื่อเทียบกับผลตอบแทนของเงินฝากประจำ 3 เดือน    ซึ่งเป็นเกณฑ์มาตรฐานของกองทุนอยู่ที่ 0.68%, 0.71% และ 0.77%   ส่วนกองทุน K-TREASURY ผลการดำเนินงานย้อนหลัง 3 เดือน 6 เดือน และ 1 ปี อยู่ที่  0.75%,   0.72% และ 0.80%  ซึ่งแม้จะให้โอกาสรับผลตอบแทนน้อยกว่าแต่ก็เหมาะสำหรับผู้ลงทุนที่ต้องการความมั่นใจจากการลงทุนในพันธบัตรรัฐบาลและตราสารหนี้ภาครัฐซึ่งกองทุนนี้เน้นลงทุน"
สำหรับกองทุนเปิดเค ตราสารรัฐระยะสั้น (K-TREASURY)  เน้นลงทุนในตราสารหนี้ระยะสั้นของภาครัฐ ณ 15 ม.ค. 2553 กองทุนมีขนาดประมาณ 66,730.36 ล้านบาท ส่วนกองทุนเปิดเค ตลาดเงิน (K-MONEY) มีนโยบายใกล้เคียงกันแต่เพิ่มโอกาสลงทุนในตราสารหนี้ภาคเอกชนและลงทุนในต่างประเทศ เพื่อโอกาสรับผลตอบแทนที่ดียิ่งขึ้น ขนาดกองทุนประมาณ 6.3 หมื่นล้านบาท  ทั้ง 2 กองทุนดังกล่าวลงทุนในตราสารที่มีการผิดชำระหนี้ต่ำ ผลตอบแทนสำหรับผู้ลงทุนที่เป็นบุคคลธรรมดาไม่ต้องเสียภาษี  สภาพคล่องสูง สามารถซื้อขายได้ทุกวันทำการ โดยสามารถทำรายการได้หลากหลายช่องทาง ทั้งทำรายการด้วยตนเองที่ธนาคารกสิกรไทยทุกสาขา บลจ. กสิกรไทย จำกัด หรือตัวแทนสนับสนุนการขายและรับซื้อคืน  ทั้งยังสามารถทำรายการผ่านช่องทางอิเล็กทรอนิกส์ 3 ช่องทาง ได้แก่ K-ATM,   K-Contact Center โทร. 0-2888-8888 หรือใช้บริการ K-Cyber Invest  ผ่านทางเว็บไซท์ www. Kasikornasset.com ได้อีกด้วย